דינה זילבר

ביוגרפיה

דינה זילבר נולדה בלטביה ב-1970, עלתה לישראל עם משפחתה ב-1972 וגדלה בחולון. שירתה בצה"ל כמש"קית חינוך, הסברה וידיעת הארץ, ביחידת ההסברה של בית הספר לפיתוח מנהיגות בצה"ל.
סיימה תואר ראשון במשפטים באוניברסיטת תל אביב ותואר שני במשפטים באוניברסיטת תל אביב אותו סיימה בהצטיינות. עבודת המוסמך שלה עסקה ב"ייצוג אינטרסים מגזריים בגופים מנהליים". בעת לימודיה באוניברסיטת תל אביב, בשנים 1991–1992, כיהנה כיו"ר מועצת הסטודנטים של הפקולטה למשפטים באוניברסיטת תל אביב. בין השנים 1992–1994 הייתה עוזרת הפרלמנטרית בכנסת של ח"כ אליעזר (מודי) זנדברג.
לאחר שהוסמכה לעריכת דין עבדה במשך 16 שנים כפרקליטה במחלקת הבג"צים בפרקליטות המדינה וייצגה את המדינה בכ-1,600 עתירות.
בשנת 2012 מונתה לתפקיד המשנה ליועץ המשפטי לממשלה (ייעוץ), שלימים שינה את שמו לתפקיד המשנה ליועץ המשפטי לממשלה (משפט ציבורי-מנהלי) וכיום היא עומדת בראש המחלקה למשפט ציבורי-מנהלי.
בעקבות ריבוי דיווחים על תופעות שונות של הפליית נשים והדרתן מן המרחב הציבורי, מינה היועץ המשפטי לממשלה, יהודה וינשטיין, צוות משרדי בנושא מניעת הדרת נשים במרחב הציבורי. משזה הגיש את מסקנותיו, מונתה זילבר לאחראית על יישומו המלא של הדוח ולפעול לצמצומה ולמיגורה של תופעת הדרת נשים במרחב הציבורי.
בחודש אפריל 2014 מונתה זילבר על ידי היועץ המשפטי לממשלה, יהודה וינשטיין, לעמוד בראש צוות שבחן דרכים לחיזוק שלטון החוק וטוהר המידות בשלטון המקומי. בין המלצות הצוות נמנות: קירוב הנורמות החלות על השלטון המקומי בתחום המכרזים לנורמות הקבועות בשלטון המרכז; שיפור בהליכי מינוי כוח-האדם המועסק ברשויות המקומיות, כך שמכרזי כוח האדם יהיו זמינים גם באינטרנט; שילוב נציגים בעלי מומחיות בהליכי המינוי למקצועות הדורשים כשירות וניסיון מקצועי מיוחד; בחירת עובדים בכירים שהינם בעלי זיקה לנבחרי ציבור באותה רשות תהיה טעונה אשרור על ידי ועדה חיצונית; לרשויות המקומיות תוקנה סמכות לשקול מידע הנוגע לעבר פלילי לצורך מינוי עובדים; ביצוע עבודה או שירות למען הרשות וחיזוק מעמדם של "שומרי הסף" בשלטון המקומי ובמיוחד היועץ המשפטי לרשות המקומית, גזבר הרשות ומבקר הפנים; שיפור מנגנוני המניעה והטיפול במצבי ניגוד עניינים של נבחרי ציבור ועובדי ציבור ברשויות המקומיות ופרסום חוזר מנכ"ל משרד הפנים אשר יסדיר נוהל מחייב לאופן קבלת תרומות על ידי רשויות מקומיות. בתחום ההשלכות המנהליות של היבטים פליליים המליץ הצוות להרחיב את סמכות ההשעיה של ראש רשות או חבר מוסד תכנון שהוגש נגדו כתב אישום כך שתחול על כלל חברי מועצת הרשות ועל שיפור מנגנוני האכיפה הפלילית בתחום השחיתות השלטונית בשלטון המקומי והממשקים בין הגורמים השונים הפועלים בתחום.
מתוקף תפקידה אמונה זילבר גם על עבודת היועץ המשפטי לממשלה בתחום המשפט המנהלי, ויוזמת ומלווה הליכי חקיקה והסדרים נוספים. המחלקה בראשה היא עומדת מלווה דרך קבע את הסדרת בתי המשפט לעניינים מינהליים וכן טריבונלים מינהליים אחרים. כך, למשל, קידמה המחלקה את הנחיית היועץ המשפטי לממשלה בנושא הבטחות מינהליות, אשר פורסמה בשנה האחרונה והסדירה באופן רוחבי עבור כל משרדי הממשלה את השימוש בכלי של הבטחה מינהלית; הובלת הרחבת סמכויותיהם של בתי המשפט לעניינים המנהליים באמצעות הרחבת התוספת הראשונה והשנייה, המגדירות את העניינים שידונו בהם. בנוסף קידמה תיקון לחוק בתי משפט לעניינים מינהליים שהסמיך את בית המשפט לעניינים מנהליים בירושלים לדון בהחלטות של רשויות הפועלות באזור יהודה ושומרון, בהיבטים שונים ובהם תכנון ובניה, עניינים הנוגעים לכניסה ויציאה מאזור יהודה ושומרון וחופש מידע.
המחלקה אחראית גם על ליווי ופעולה מתמדת לחיזוק מערך הייעוץ המשפטי לממשלה. בתוך כך היא מלווה הצעות חקיקה ומדיניות הנוגעת להליכי מינוי וסמכויותיהם של יועצים משפטיים בשירות הציבורי.
ביולי 2015 ננזפה זילבר על ידי שרת המשפטים, איילת שקד, משום שהוציאה חוות דעת שלילית על הצעת חוק שאושרה בוועדת השרים לחקיקה.
בינואר 2017 החליטו שרת המשפטים שקד והיועץ המשפטי לממשלה אביחי מנדלבליט לבטל את התחום הנפרד של יהודה ושומרון במשרד המשפטים, שבו הייתה זילבר אחראית על האכיפה, ובכך צמצמו את סמכויותיה.
בנובמבר 2018, במהלך דיון בכנסת על תיקון לחוק התרבות והאמנות, הציגה זילבר את עמדת היועץ המשפטי לממשלה לפיה החוק מעורר קשיים משפטיים של ממש. בין היתר אמרה:
תרבות היא דמיון חופשי, ויופי, וגויוון, וריבוי קולות, ואומץ, והתרסה, וכנות, וריגוש וביטוי שאיננו מתחנף ואינו מתאים את עצמו למד פטריוטיות מזוייף או למבחני התאמה שלטוניים... אנחנו משתנים והארץ שינתה את פניה. הימים אינם פשוטים והם מביאים אתם לא רק חוקים חדשים אלא גם מילים חדשות - משילות, נאמנות, התגברות. שיח לעומתי פוצע, מצלק את הרקמה החברתית המשותפת, מסמן ומתייג. מי לנו, מי לצרינו. ואם יש מי שנאמן, אז יש גם מי שבוגד? גיס חמישי? הבו לנו יועמ"שים צייתנים, אמנים מסורסים, תקשורת מרוסנת, עם ממושמע, מחונך, שחשיבתו אחידה... נאמנות בתרבות היא אוקסימורון - מטבע לשוני המורכב מזוג מרכיבים הסותרים זה את זה, שצירופם יוצר משמעות חדשה מעבר להגיון, ביטוי המייצר צריכה, כמו "חיי המת"; כמו "שתיקה רועמת"; כמו "נר של חושך"; כמו "נאמנות בתרבות". הנאמנות היחידה שהתרבות צריכה להתיישר לפיה היא נאמנות לעצמה, ליצירה ולאמת הפנימית הנובעת ממנה, המאירה עבור כולנו את המרחב הציבורי. מאתגרת, לעתים מתריסה, גורמת לנו
להרגיש, לחשוב, לשנות. בהכרזת העצמאות נאמפר בפשטות:
'בארץ ישראל גם העם היהודי... בה יצר נכסי תרבות לאומיים וכלל אנושיים'.
עוד נאמר בה:
'מדינת ישראל תהא פתוחה לעליה יהודית ולקיבוץ גלויות, תשקוד על פיתוח הארץ לטובת כל תושביה; תהא מושתת על יסודות החירות, הצדק והשלום לאור חזונם של נביאי ישראל, תקיים שוויון זכויות חברתי ומדיני גמור לכל אזרחיה בלי הבדל דת, גזע ומין; תבטיח חופש דת, מצפון, לשון, חינוך ותרבות'.
מה ממיר את מקומו של החזון הבהיר הזה? ומדוע להעכירו? לצמצמו? להיות עם חופשי בארצנו. גם בתרבות. בעיקר בתרבות, זו כל התורה כולה.
בתגובה שלחה שרת המשפטים איילת שקד מכתב ליועץ המשפטי לממשלה, אביחי מנדלבליט, שבו דרשה שזילבר תפסיק את הופעתה כמייצגת הממשלה ומשרד המשפטים בכנסת. מנדלבליט טען בתגובה כי העניין בסמכותו שלו, ולא של שקד, ושהעניין נמצא בבדיקה, אך הורה באופן זמני לזילבר שלא להופיע כנציגת המדינה בדיונים בממשלה ובכנסת עד לסיום הבדיקה. כעבור כשבוע ובסיום הבדיקה שלח מנדלבליט לזילבר מכתב בו ציין כי על אף הערכתו הכללית אליה כעובדת, עמדתו היא כי התבטאותה בוועדה זו חרגה באופן ממשי ממרחב ההתבטאות הראוי ליועץ משפטי בשירות הציבורי. עם זאת, מנדלבליט החליט שזילבר תחזור לייצג את עמדתו בכל פורום. שקד הודיעה כי לא תאפשר לזילבר לייצג את הממשלה בכנסת עד סוף מושב החורף. ב-3.12.2018 התייצבה שקד בעצמה לדיון מקצועי בוועדת הכלכלה מתוך כוונה לדבר במקומה של זילבר. יו"ר הוועדה, ח"כ איתן כבל, אפשר לזילבר לדבר ולהציג את העמדה המשפטית המקצועית שנשלחה לייצג, וכשהחלה לדבר יצאה שקד מהאולם. מאז חזרה זילבר לתפקוד מלא והיא מייצגת את עמדת היועץ המשפטי לממשלה בכל פורום רלוונטי ובציבור. האירוע האמור עורר דיון ציבורי על אודות יכולתם של שומרי סף מובהקים למלא את תפקידם, להתריע בשער, ולשמור שמירה אפקטיבית על ערכי היסוד של השיטה.